OB wil Ramaphosa se Bosasa-skenking ondersoekPres. Cyril Ramaphosa (Foto: Phando Jikelo/ANA) Die Demokratiese Alliansie het die besluit deur die openbare beskermer, Busisiwe Mkhwebane, verwelkom dat sy ondersoek sal instel of pres. Cyril Ramaphosa die parlement mislei het oor ŉ “skenking” van R500 000 wat hy van Bosasa-hoof Gavin Watson ontvang het. Ramaphosa het aangevoer die geld was ŉ skenking vir sy veldtog om as ANC-president verkies te word. “Mkhwebane se besluit is ŉ belangrike herinnering aan Ramaphosa en sy vriende in die ANC dat niemand bo die wet verhewe is nie,” het DA-leier Mmusi Maimane gesê. “Die president het verlede jaar November ŉ ongelooflike ommekeer gehad en is gedwing om aan die land te erken dat sy veldtog geld van Bosasa ontvang het. In die lig van Angelo Agrizzi, voormalige bedryfshoof van Bosasa, se verdoemende getuienis die afgelope paar dae voor die Zondo-kommissie [na staatskaping], is dit nou baie belangrik dat ons uitvind of die president die parlement en die land mislei het.” Maimane het gesê die DA benadruk sy versoek dat ŉ volskaalse onafhanklike ondersoek, onder leiding van ŉ afgetrede regter, van stapel gestuur moet word om die Bosasa-skandaal volledig te ondersoek, wat nou die president en sy familie insluit. “Die Bosasa-onthullings het die mite vernietig dat korrupsie in die ANC slegs ŉ kenmerk van oudpresident Jacob Zuma en die Gupta-familie was,” het hy bygevoeg.